Vrou ‘mag maar’ middelvinger vir gereg wys | Netwerk24
Vrou ‘mag maar’ middelvinger vir gereg wys
15 Maart 2019 17:13
Jy mag maar jou middelvinger vir die gereg wys, het die federale appèlhof in Amerika bevind.
Die hof het beslis Debra Cruise-Gulyas van die deelstaat Michigan se grondwetlike regte is geskend toe ’n polisiebeampte haar beboet het nadat sy haar middelvinger vir hom gewys het, het AP volgens News24 berig.
Die besluit beteken haar saak teen die polisieman kan voortgaan, berig Detroit News.
Cruise-Gulyas is in 2017 in die stad Taylor, Michigan, deur ’n polisielid, Matthew Minard, van die pad afgetrek. Hy het vir haar ’n kaartjie uitgeskryf vir ’n klein oortreding. Toe sy wegry, het Cruise-Gulyas haar middelvinger vir Minard gewys, berig Fox5.
Hy het haar weer afgetrek en dié keer ’n kaartjie vir ’n ernstiger spoedoortreding uitgeskryf. Sy het hof toe gegaan omdat sy meen haar reg tot vryheid van spraak is geskend.
Die hofbank van drie regters het in sy uitspraak gesê Minard “moes van beter geweet het”, al was die bestuurder ongepoets.
“Uitbarstings van onbeskoftheid of ’n gebrek aan dankbaarheid mag dalk die ‘goue reël’ verbreek, maar dit maak dit nie onwettig of strafbaar nie en laat ook nie toe dat iemand daarvoor in hegtenis geneem kan word nie,” het regter Jeffrey Sutton gesê, luidens ’n berig in The Hill.
Meer oor: Middelvinger